Title: คำสั่งกรมพัฒนาธุรกิจการค้า ที่ 31/2549 เรื่อง การเรียกเก็บค่าธรรมเนียมเกี่ยวกับการขอตรวจเอกสาร การขอสำเนาเอกสารพร้อมคำรับรอง 
หรือการขอหนังสือรับรองข้อความในทะเบียนของห้างหุ้นส่วนจดทะเบียน บริษัทจำกัดและบริษัทมหาชนจำกัด

คำสั่งกรมพัฒนาธุรกิจการค้า

คำสั่งกรมพัฒนาธุรกิจการค้า
ที่
๓๑/๒๕๔๙
เรื่อง
การเรียกเก็บค่าธรรมเนียมเกี่ยวกับการขอตรวจเอกสาร การขอสำเนาเอกสารพร้อมคำรับรอง
หรือการขอหนังสือรับรองข้อความในทะเบียนของห้างหุ้นส่วนจดทะเบียน
บริษัทจำกัดและ
บริษัทมหาชนจำกัด

โดยที่ได้มีกฎกระทรวงกำหนดอัตราค่าธรรมเนียมการจดทะเบียน
การขอตรวจเอกสาร การขอสำเนาเอกสารพร้อมคำรับรอง
และค่าธรรมเนียมอื่นที่เกี่ยวกับห้างหุ้นส่วนและบริษัทจำกัด พ.ศ. ๒๕๔๙ และกฎกระทรวงกำหนดอัตราค่าธรรมเนียมการจดทะเบียน
การขอตรวจเอกสาร การขอสำเนาเอกสารพร้อมคำรับรอง และค่าธรรมเนียมอื่นที่เกี่ยวกับบริษัทมหาชนจำกัด
พ.ศ. ๒๕๔๙ มีผลใช้บังคับตั้งแต่ วันที่ ๒๓ พฤษภาคม ๒๕๔๙ เป็นต้นไป นั้น

เพื่อให้การปฏิบัติงานเกี่ยวกับการขอตรวจเอกสาร
การขอสำเนาเอกสารพร้อมคำรับรองและการขอหนังสือรับรองข้อความในทะเบียนของห้างหุ้นส่วนจดทะเบียน
บริษัทจำกัดและบริษัทมหาชน จำกัด นอกเขตจังหวัดเป็นไปโดยเรียบร้อย มีประสิทธิภาพ
และอำนวยประโยชน์แก่ภาคเอกชนมากยิ่งขึ้น อธิบดีกรมพัฒนาธุรกิจการค้าจึงมีคำสั่งไว้
ดังต่อไปนี้
ข้อ ๑  ในกรณีที่สำนักงานทะเบียนหุ้นส่วนบริษัทใดสามารถให้บริการตรวจเอกสารของห้างหุ้นส่วนจดทะเบียน
บริษัทจำกัดและบริษัทมหาชนจำกัด ซึ่งมีสำนักงานแห่งใหญ่ตั้งอยู่นอกเขตจังหวัด
ทางระบบคอมพิวเตอร์ได้
ให้เรียกเก็บค่าธรรมเนียมเช่นเดียวกับการขอตรวจเอกสารในกรณีปกติคือรายละ ๕๐ บาท

ข้อ ๒ 
การขอสำเนาหรือขอให้ถ่ายเอกสารพร้อมคำรับรองกรณีห้างหุ้นส่วนจดทะเบียน บริษัทจำกัดและบริษัทมหาชนจำกัด
มีสำนักงานแห่งใหญ่ตั้งอยู่นอกเขตจังหวัดที่ดำเนินการทางระบบคอมพิวเตอร์ให้เรียกเก็บค่าธรรมเนียมเช่นเดียวกับการขอสำเนาหรือขอให้ถ่ายเอกสารพร้อมคำรับรองในกรณีปกติคือ
หน้าละ ๕๐ บาท

ข้อ ๓  การขอหนังสือรับรองข้อความในทะเบียนของห้างหุ้นส่วนจดทะเบียน
บริษัทจำกัด และบริษัทมหาชนจำกัด
ซึ่งมีสำนักงานแห่งใหญ่ตั้งอยู่นอกเขตจังหวัดที่ดำเนินการทางระบบคอมพิวเตอร์ให้เรียกเก็บค่าธรรมเนียมเช่นเดียวกับการขอหนังสือรับรองในกรณีปกติคือ
รายการละ ๔๐ บาท

ข้อ ๔  ในกรณีที่ไม่สามารถดำเนินการตามข้อ ๒
และข้อ ๓ ทางระบบคอมพิวเตอร์ได้ให้ดำเนินการทางระบบโทรสารหรือทางไปรษณีย์อิเล็กทรอนิกส์
(e-mail) แทน โดยเรียกเก็บค่าธรรมเนียม เช่นเดียวกับข้อ ๒ และข้อ
๓ แล้วแต่กรณี

ทั้งนี้ ตั้งแต่วันที่ ๒๓ พฤษภาคม ๒๕๔๙ เป็นต้นไป[๑]

สั่ง
ณ วันที่ ๑๙ พฤษภาคม พ.ศ. ๒๕๔๙
อรจิต
สิงคาลวณิช
อธิบดีกรมพัฒนาธุรกิจการค้า

โสรศ/ผู้จัดทำ
๒๒
มกราคม ๒๕๕๐

[๑] ราชกิจจานุเบกษา เล่ม
๑๒๔/ตอนพิเศษ ๔ ง/หน้า ๒๒/๑๒ มกราคม ๒๕๕๐